Nikada nije bila veća potreba za svim vrstama kadrova u KBC-u Split, dok, s druge strane, nikada nije bilo manje ljudi na tržištu rada koji bi mogli popuniti te rupe nastale u proteklih nekoliko godina. Tako je splitska bolnica raspisala javni natječaj za primanje u radni odnos na neodređeno vrijeme 43 pomoćne radnice, odnosno radnika.

– Radi se o pomoćnim poslovima, s čijim smo kadrom jako deficitarni. Proteklih godina smo bili devastirani pa trebamo obnoviti kadar ljudi koji rade u bolnici. Iako se radi o manje atraktivnim zanimanjima, očekujemo i nadamo se da ćemo dobiti dovoljan broj prijava na natječaj onih koji su zainteresirani za rad u bolnici – rekao nam je doc. dr. Krešimir Dolić, zamjenik ravnatelja KBC-a Split, te dodao kako se ovom brojkom samo popunjavaju ona mjesta koja su u prošlom razdoblju ostala prazna, odnosno gdje je manjak ljudi.

– Mi se sada u kadrovskom smislu borimo za opstojnost bolnice i novim zaposlenicima popunjavamo svoje osnovne potrebe – kazuje doc. dr. Dolić.

Riječki KBC nedavno se pohvalio kako raspisuje 37 raznih specijalizacija pa nas je zanimalo možemo li takvo što očekivati i u Splitu. Dr. Dolić nam je na to odgovorio kako će se do kraja godine raspisati 65 specijalizacija, za koje je dobiveno dopuštenje od Ministarstva zdravstva.

– S tom brojkom ukupno smo u protekle tri godine u Splitu raspisali oko 150 specijalizacija. To je zalog za budućnost, jer ako svaka specijalizacija traje pet godina, ti će mladi ljudi tamo negdje 2024. početi raditi kao specijalisti – kazuje naš sugovornik. Ni medicinske sestre, kojih također nedostaje, nisu zaboravljene.

– Dobili smo dopuštenje Upravnog vijeća KBC-a Split da raspišemo javni natječaj i za 21 medicinsku sestru. S njima je problem što ih zaista nema puno na tržištu rada, tako da je problematično njihovo zapošljavanje. No, nadamo se da će ih se na natječaj javiti potreban broj i da ćemo ih sve zaposliti – zaključio je doc. dr. Dolić.

